**Előterjesztés**

**Tárgy: Lesence Völgye Általános Iskola szakmai alapdokumentumának módosítása**

**Tisztelt Képviselő-testület!**

A Balatonfüredi Tankerületi Központ a Lesence Völgye Általános Iskola átszervezését tervezi a mellékletben csatolt szakmai alapdokumentum alapján.

A nemzeti köznevelésről szóló 2011. évi CXC. törvény (továbbiakban Nkt.) 84. § (7) bekezdésben foglaltaknak megfelelően a Balatonfüredi Tankerületi Központ által fenntartott köznevelési intézmények esetében az oktatásért felelős miniszter legkésőbb az intézkedés tervezett végrehajtása éve májusának utolsó munkanapjáig hozhat döntést a nevelési –oktatási intézmény átszervezésével kapcsolatban.

A döntés meghozatalához szükséges véleményezési eljárást a Balatonfüredi Tankerületi Központ folytatja le, majd felterjeszti a döntéshozó számára.

Az Nkt. 83.§ (4) bekezdés alapján a fenntartó az átszervezéssel kapcsolatban kikéri a vagyonkezelésében levő ingatlan tulajdonos önkormányzatának véleményét.

A Lesence Völgye Általános Iskola szakmai alapdokumentumának módosítását, az integráltan nevelhető *autizmus spektrum zavarral küzdő* tanulók ellátásnak megszervezését az intézményben az alábbiak indokolják:

Az intézmény felvételi körzetében folyamatosan emelkedik az integráltan nevelhető és oktatható sajátos nevelési igényű tanulók létszáma. A létszámnövekedés az ellátandó fogyatékosság típus bővülésével is együtt jár.

A Veszprém Megyei Pedagógiai Szakszolgálat Tanulási Képességet Vizsgáló, Beszédvizsgáló Szakértői és Rehabilitációs Bizottsága levélben fordult a Balatonfüredi Tankerületi Központhoz egy sajátos nevelési igényű, autizmus zavarral élő gyermek ügyében. A gyermek a 2020/2021. tanévtől a Lesence Völgye Általános Iskolában kezdené meg tanulmányait. A feladatellátás előfeltétele, hogy a Lesence Völgye Általános Iskola szakmai alapdokumentuma tartalmazza az integráltan nevelhető autizmus zavarral küzdő tanulók nevelését-oktatását.

Az intézményben a tárgyi feltételek már biztosítottak az integráltan nevelhető-oktatható sajátos nevelési igényű tanulók ellátásához. A pedagógiai célú habilitációs, rehabilitációs foglalkozások megtartása az utazó gyógypedagógusi és konduktori hálózatban tevékenykedő gyógypedagógusok bevonásával valósulhat meg. Az átszervezéssel az intézményben betöltött pedagógus álláshelyek száma nem módosul. A nevelő-oktató munkát az intézményben pedagógiai asszisztens segíti, támogatja.

A módosításokkal kiegészített (módosítások kiemelve) szakmai alapdokumentum az előterjesztés mellékletét képezi.

Kérem a tisztelt Képviselő-testületet a módosított szakmai alapdokumentum elfogadására.

Balatonfüred, 2020. február